讀坡詩
作者：王邁
朝代：宋

paragraphs: 先生詩筆覷天巧，國中往往無曹鮑。
一讀快如檄愈頭，抓癢底用麻姑爪。
千古詞林有若人，誰復庸中誇佼佼。
當年流落見丹心，懸知世道終難拗。
玉堂豈不願公留，羣吠其如尨也狡。
出入風波千萬里，葛巾野服混蠻獠。
饑來隻字不堪煮，豆粥一盂粗可飽。
跋前疐後竟何成，贏得清名占箕昴。
與公同時富貴人，名字磨滅隨蟣蚤。
丈夫當爲不朽計，方寸莫被饑寒擾。